Na podlagi 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS) OBČINA DOMŽALE, Ljubljanska cesta 69, Domžale, objavlja javni razpis za zasedbo prostega strokovno tehničnega delovnega mesta

**FINANČNIK VII/2 (I)**

**NA ODDELKU ZA FINANCE IN GOSPODARSTVO**

z naslednjimi zahtevanimi pogoji:

* končano 17001 Specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja), 17002 Visokošolsko univerzitetno izobraževanje (prejšnje) visokošolska univerzitetna izobrazba (prejšnja), 17003 Magistrsko izobraževanje (druga bolonjska stopnja)/magistrska izobrazba (druga bolonjska stopnja)
* 8 let delovnih izkušenj,
* aktivno znanje slovenskega jezika.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira.

Okvirna vsebina dela:

* svetovanje predstojniku in vodjem služb pri pripravi predloga in kasneje realizaciji proračuna ter opravljanje najzahtevnejših del in nalog s finančnega področja proračunskega porabnika,
* pripravljanje in sodelovanje pri izdelavi vseh navodil povezanih s finančnim poslovanjem proračunskega uporabnika,
* koordiniranje med nadzorniki porabe proračunskih sredstev (računsko sodišče, proračunska inšpekcija, notranja kontrola) in proračunskim uporabnikom ter sodelovanje pri pripravi ustreznih pojasnil odmikov, kadar je to potrebno,
* sodelovanje pri najzahtevnejših projektnih in drugih nalogah povezanih z delovanjem organa,
* samostojna priprava zahtevnih analiz, razvojnih projektov, informacij, poročil in drugih zahtevnih gradiv,
* pripravljanje internih navodil,
* pripravljanje letnih poročil in priprava podatkov za zaključni račun ter premoženjsko bilanco občine,
* druga dela po nalogu predstojnika.

Prijava mora vsebovati:

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, pridobljen strokovni naziv, ter datum (dan, mesec, leto) in ustanova, na kateri je bila izobrazba pridobljena ali dokazilo o zaključenem izobraževanju;
2. opis delovnih izkušenj: pisno izjavo kandidata o vseh dosedanjih zaposlitvah, iz katere je razvidno izpopolnjevanje pogoja glede zahtevanih delovnih izkušenj. V izjavi kandidat navede delodajalca, datum sklenitve (dan, mesec, leto) in datum prekinitve (dan, mesec, leto) delovnega razmerja pri posameznemu delodajalcu, ter kratek opis del, ki ga je opravljal pri tem delodajalcu z navedbo stopnje izobrazbe, zahtevane za to delovno mesto (npr. V., VI., VII stopnja strokovne izobrazbe);
3. elektronsko ali lastnoročno podpisano pisno izjavo kandidata, da za namen tega postopka dovoljuje Občini Domžale pridobitev podatkov o izpolnjevanju pogojev za zasedbo delovnega mesta iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Izbrani kandidat bo delo opravljal na strokovno tehničnem delovnem mestu finančnik VII/2 (I) na Oddelku za finance in gospodarstvo. Izbrani kandidat bo opravljal delo v prostorih Občine Domžale, Ljubljanska cesta 69, Domžale in na območju občine Domžale.

Delovno razmerje bo sklenjeno za nedoločen čas, za polni delovni čas in poskusnim delom šest mesecev.

Kandidat vloži prijavo v pisni obliki **na priloženem obrazcu Vloga za zaposlitev na javni razpis**, ki jo pošlje v zaprti ovojnici z označbo: »Prijava na javni razpis - finančnik VII/2 (I) na Oddelku za finance in gospodarstvo na naslov: Občina Domžale, Pravna in kadrovska služba, Ljubljanska cesta 69, 1230 Domžale. Če je prijava poslana po pošti, se šteje, da je pravočasna, če je oddana na pošto priporočeno, in sicer najkasneje zadnji dan roka za prijavo.Za pisno obliko prijave se šteje tudi elektronska oblika, poslana na elektronski naslov [pravna.sluzba@domzale.si](mailto:pravna.sluzba@domzale.si), pri čemer veljavnost prijave ni pogojena z elektronskim podpisom.

Javni razpis se objavi pri Zavodu RS za zaposlovanje in na spletni strani Občine Domžale.

**Rok za prijavo je 23. 6. 2025.**

Kandidati bodo o izbiri oziroma neizbiri pisno obveščeni.

Informacije o izvedbi javnega razpisa dobite vsak delovni dan od 11:00 do 12:00 ure na telefonski številki 01/7210 720.

V besedilu javnega razpisa so izrazi, zapisani v moški spolni slovnični obliki uporabljeni kot nevtralni za moške in ženske.

Številka: 1001-5/2025

Datum: 13. 6. 2025

**OBČINA DOMŽALE**